《甘州子》
五代·顾夐

一炉龙麝锦帷傍，屏掩映，烛荧煌。禁楼刁斗喜初长，

罗荐绣鸳鸯。山枕上，私语口脂香。

每逢清夜与良晨，多怅望，足伤神。云迷水隔意中人，

寂寞绣罗茵。山枕上，几点泪痕新。

曾如刘阮访仙踪，深洞客，此时逢。绮筵散后绣衾同。

款曲见韶容。山枕上，长是怯晨钟。

露桃花里小楼深，持玉盏，听瑶琴。醉归青琐入鸳衾，

月色照衣襟。山枕上，翠钿镇眉心。

红炉深夜醉调笙，敲拍处，玉纤轻。小屏古画岸低平，

烟月满闲庭。山枕上，灯背脸波横。

作者简介：顾敻，五代词人。生卒年、籍贯及字号均不详。前蜀王建通正(916)时，以小臣给事内廷，见秃鹫翔摩诃池上，作诗刺之，几遭不测之祸。后擢茂州刺史。入后蜀，累官至太尉。顾夐能诗善词。 《花间集》收其词55首，全部写男女艳情。